
[bookmark: TextBodyBegin]Европейският парламент,
–	като взе предвид изявленията на говорителя на Европейската служба за външна дейност от 12 декември 2025 г., 25 декември 2025 г. и 13 януари 2026 г. относно изборния процес в Хондурас,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че на 30 ноември 2025 г. в Хондурас бяха проведени общи избори на фона на силна политическа поляризация, външна намеса, напрежение, институционална нестабилност и сплашване на медиите; като има предвид, че на 24 декември 2025 г. Националният избирателен съвет (CNE) на Хондурас официално обяви Насри Асфура за новоизбран президент и удостовери резултатите за Конгреса и общините;
Б.	като има предвид, че бяха разположени национални и международни наблюдатели, включително на ЕС и Организацията на американските държави (ОАД), които заявиха, че резултатите отразяват волята на народа; като има предвид, че резултатите бяха международно признати, въпреки че доскоро досегашният президент, г-жа Сиомара Кастро, наред с други, отказваше да признае победата на Асфура;
В.	като има предвид, че членовете на Националния избирателен съвет бяха изправени пред заплахи и сплашване в контекста на политическо насилие и напрежение около изборния процес;
Г.	като има предвид, че на 8 януари 2026 г. в Националния конгрес депутатката Гладис Лопес от опозиционната Национална партия беше ранена от взривно устройство; като има предвид, че това нападение се случи на фона на повишено напрежение след изборите и представлява ескалация на политическото насилие, което поражда сериозни опасения относно политическия плурализъм, парламентарния имунитет и личната сигурност;
Д.	като има предвид, че на 10 януари 2026 г. досегашният президент нареди повторно преброяване с указ, като заобиколи конституционните процедури; като има предвид, че Националния избирателен съвет обяви този указ за противоконституционен и за опит за узурпиране на избирателния орган;
Е.	като има предвид, че съгласно Конституцията 27 януари 2026 г. е датата на официалния президентски преход, с който се е ангажирал настоящият президент;
1.	изтъква, че волята на народа на Хондурас трябва да бъде зачетена; признава Насри Асфура за новоизбран президент;
2.	призовава действащата администрация да зачете изборните резултати; подчертава необходимостта от прекратяване на насилието и сплашването, по-специално срещу членове на опозицията и изборни длъжностни лица; настоятелно призовава органите на Хондурас да гарантират безопасността и сигурността на всички демократични институции, включително Националния избирателен съвет;
3.	счита, че указът, с който се разпорежда повторно преброяване на гласовете, е противоконституционен и представлява посегателство срещу демокрацията в Хондурас;
4.	призовава всички страни да си сътрудничат за гарантиране на мирно предаване на властта, избягване на подстрекателска реторика и политическо насилие, с цел запазване на демократичната стабилност и справяне с трайната бедност, неравенство и несигурност, пред които е изправен народът на Хондурас;
5.	осъжда упражненото срещу Гладис Лопес насилие; призовава за прозрачно и независимо разследване, за да бъдат изправени извършителите пред съда; призовава председателя на досегашния Конгрес Луис Редондо да се въздържа от всякакви опити да попречи на новоизбрания Конгрес да поеме своя мандат;
6.	приветства ролята на ЕС и ОАД и подкрепя техните констатации, които в предварителните им изявления подчертават факта, че изборите са се провели в напрегната и поляризирана среда, но че изборният ден е бил добре организиран и мирен; настоятелно призовава органите на Хондурас да изпълнят изцяло предишните и предстоящите препоръки на мисията на ЕС за наблюдение на изборите;
[bookmark: _Hlk219406045]7.	настоятелно призовава настоящите хондураски органи да гарантират организирано и мирно предаване на властта, като зачитат резултатите, провъзгласени от Националния избирателен съвет;
8.	изразява съжаление във връзка с факта, че в продължение на вече повече от година посланикът на ЕС в Хондурас не е получил покана да представи своите пълномощия; изразява надежда, че това ще се случи скоро под ръководството на новата администрация;
9.	възлага на своя председател да предаде настоящата резолюция на Съвета, Комисията, ЗП/ВП, държавите членки, както и на президента, правителството и парламента на Хондурас.

